Paul Claes (gebore op 30 Oktober 1943) is 'n Vlaamse akademikus, skrywer, digter en vertaler. Claes word gebore in Leuven en studeer klassieke letterkunde en Germaanse filologie (Nederlands en Engels). Hy behaal in 1981 'n PhD met 'n proefskrif getiteld De mot zit in de mythe, wat handel oor verwysings na klassieke tekste in die werke van Hugo Claus. Hy werk aan die Katholieke Universiteit Leuven en ook die Katolieke Universiteit van Nijmegen. Claes debuteer in 1983 as digter met sonnette in De zonen van die zon. Sy vertaling van T.S. Eliot se "The Waste Land" (2007) bevat 'n omvattende kommentaar en 'n nuwe interpretasie. "La clef des Illuminations" (2008) is 'n nuwe interpretasie van Arthur Rimbaud se meesterstuk. "Concatenatio Catulliana" (2002) stel 'n nuwe teorie voor oor die rangskikking van Catullus se "Carmina".